12 בני אדם נעצרו במהלך עשרות פשיטות משטרתיות שנערכו הלילה בבלגיה בחשד שתכננו מתקפות טרור  כך נמסר הבוקר (שבת) ממשרד התובע הפדרלי בבריסל. החשודים נעצרו בפשיטות על 40 בתים ו-152 מחסנים, ועל פי התביעה, ישנם קשרים בין כל החשודים שנעצרו. רשת הטלוויזיה הפלמית VTM דיווחה כי כל העצורים תכננו להוציא לפועל מתקפת טרור נרחבת בבריסל בסוף השבוע הנוכחי, במהלך אחד מהמשחקים שבהם תשתתף נבחרת בלגיה בטורניר אליפות אירופה בכדורגל בצרפת השכנה.
על פי ההצהרה שנמסרה ממשרד התובע, 40 בני אדם נלקחו לתשאול במהלך הלילה, ו-12 מתוכם נעצרו במסגרת "חקירה פלילית בחשד לטרור". הפשיטות נערכו ב-16 מחוזות מנהליים בבריסל, בוואלוניה ובפלנדריה, והסתיימו "ללא אירועים חריגים" וללא מציאת חומרי נפץ או מטעני חבלה. מאוחר יותר היום יוחלט לגבי הארכת מעצרם של החשודים, שחלקם מתגוררים באופן קבוע בבלגיה.
מדינות שונות במערב אירופה דרוכות בשבועות האחרונים לנוכח איום הטרור הגובר במהלך משחקי היורו בצרפת. ביום רביעי האחרון קיבלה משטרת בלגיה התראות המזהירות כי קבוצת לוחמים מארגון "המדינה האסלאמית" (דאעש) עזבה את אירופה ונמצאת בדרכה לאירופה. על פי ההתראות שהתקבלו, הקבוצה תכננה פיגועי טרור בבלגיה ובצרפת. כמו כן, אתמול נעצר יוסוף א"א, אזרח בלגיה החשוד בנטילת חלק בפעילויות טרור שונות הקשורות במתקפת הטרור שאירעה בבריסל במרץ האחרון.
בלגיה נחשבת לאחת ממטרותיהם המרכזיות של תאי הטרור הפועלים באירופה. ב-22 במרץ התרחשו בבירתה שני פיגועי התאבדות שגרמו למותם של 32 בני אדם בשדה התעופה "זוונטם" ובתחנת המטרו "מלביק". המפגעים, כמו במתקפת הטרור שאירעה בפריז בחודש נובמבר ובה נרצחו 130 בני אדם, היו אנשי דאעש ופעלו מטעם הארגון.